दक्षिण अफ्रीकी गेंदबाज पर्नेल ने इस्लाम धर्म अपनाया  
दक्षिण अफ्रीका के तेज गेंदबाज वायने पर्नेल ने इस्लाम धर्म अपना लिया है। वह शुक्रवार को अपना 22वां जन्मदिन मुस्लिम के रूप में मनाएंगे।
दक्षिण अफ्रीका के तेज गेंदबाज वायने पर्नेल ने इस्लाम धर्म अपना लिया है। वह शुक्रवार को अपना 22वां जन्मदिन मुस्लिम के रूप में मनाएंगे। पर्नेल ने गुरुवार को जारी बयान में पुष्टि की कि उन्होंने इस साल जनवरी में इस्लाम धर्म अपना लिया था और वह अपना नाम बदलकर वलीद रखने पर विचार कर रहे हैं, जिसका अर्थ नवजात बेटा होता है।  पोर्ट एलिजाबेथ में जन्मे पर्नेल ने कहा, मैंने अभी तक अपने इस्लामिक नाम पर फैसला नहीं किया है, लेकिन मैं वलीद नाम रखने पर विचार कर रहा हूं, जिसका मतलब नवजात बेटा होता है। अभी हालांकि मेरा नाम वायने डिल्लन पर्नेल ही रहेगा।  बायें हाथ के इस तेज गेंदबाज ने कहा, मैं पहली बार रोजा रखूंगा और मुझे बताया गया है कि इस खास समय का पूरा सम्मान किया जाना चाहिए। मैं युवा हूं और पेशेवर क्रिकेटर हूं। मैं लोगों का आभारी हूं कि उनकी मेरी निजी जिंदगी में दिलचस्पी है, लेकिन जहां तक मेरी आस्था की पसंद का सवाल है तो यह मेरा निजी मामला है।  दक्षिण अफ्रीका के टीम मैनेजर मोहम्मद मूसाजी, जो स्वयं मुस्लिम हैं, ने कहा कि पर्नेल के टीम के साथी हाशिम अमला और इमरान ताहिर ने उन्हें इसाई से इस्लाम धर्म अपनाने के लिए प्रभावित नहीं किया। मूसाजी ने कहा, वायने ने कुछ महीने पहले ही इस्लाम का अनुसरण करने का फैसला कर दिया था। इस्लाम धर्म अपनाने का फैसला उसने स्वयं किया।  पर्नेल दूसरे इसाई क्रिकेटर हैं, जिन्होंने इस्लाम धर्म अपनाया। उनसे पहले पाकिस्तान के यूसुफ योहाना (अब मोहम्मद यूसुफ) ने 2006 में इसाईयत छोड़कर इस्लाम धर्म अपना लिया था।